《出塞行五首 其二》
宋代·方一夔

出塞二千里，平沙白如霜。探兵失单于，传是左贤王。

枭鸣金错失，士气惨不扬。中军一再鼓，万马赴敌场。

名酋不可得，杀伤略相当。县鞍尽胡首，前驱橐驼羊。

幕府阅五符，半死半裹疮。天子不录过，犹侯水中乡。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。